Waarnemende SAL-hoof het nie graadArgieffoto SAL het die week erken dat sy 2011 en 2012 jaarverslae verkeerd was aangesien daarin beweer is dat Bezuidenhout ŉ BCom-graad in vervoerekonomie en bedryfsielkunde sowel as ŉ MBA het. SAL, wat glo namens Bezuidenhout gepraat het, het Vrydag ŉ CV aan die koerant verskaf waarin daar beweer word dat Bezuidenhout in 1995 by die destydse Randse Afrikaanse Universiteit (nou die Universiteit van Johannesburg) ingeskryf het vir ŉ BCom, ŉ jaar nadat hy matriek voltooi het. Volgens Bezuidenhout se akademiese rekord het hy in 1996 opgeskop. Hy het in 1997 by Unisa ingeskryf vir ŉ BCom in vervoerekonomie en bedryfsielkunde. Volgens Bezuidenhout se CV is een van die vakke al vir 14 jaar uitstaande. Bezuidenhout het glo hierna vir ŉ MBA geregistreer by Milpark Education maar nooit die vereiste proefskrif ingehandig nie. SAL het Bezuidenhout, uitvoerende hoof van Mango, verlede jaar gevra om die lugredery se bedrywighede oor te neem nadat Vuyisile Kona, die toe waarnemende uitvoerende hoof, as voorsorgmaatreël geskors is. SAL het destyds gesê dat Bezuidenhout geen geheim daarvan gemaak het dat hy nie sy graad in vervoerekonomie en bedryfsielkunde voltooi het nie en dat hy besluit het om te begin werk. Volgens SAL was daar ŉ redigeringsfout in sy 2011 en 2012 jaarverslae en is dit om die rede dat daar verkeerdelik aangedui is dat Bezuidenhout sy graad voltooi het. Bezuidenhout is vroeër die maand weer as waarnemende hoof van SAL aangestel.